Diari Oficial de la Generalitat Valenciana


Sumari del DOGV 6350, del 08-09-2010 (2010/9554)

Bases del procés selectiu per a cobrir en propietat una plaça d'auxiliar administratiu, grup C, subgrup C2, àrea comptabilitat, per mitjà de consolidació d'ocupació temporal.
------------------------------------------------------------------------------------------------------------------------------------------------------------------------------

### Dades del document

Número de DOGV
:   6350

Data del DOGV
:   08-09-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/9554


Data del document
:   01-09-2010

Organisme emissor
:   Ajuntament de Favara

Tipus de document
:   Anunci

Descriptors 

:   * Favara
    * concurs administratiu

Bases del procés selectiu per a cobrir en propietat una plaça d'auxiliar administratiu, grup C, subgrup C2, àrea comptabilitat, per mitjà de consolidació d'ocupació temporal. [2010/9554]  
Per Resolució d'Alcaldia número 153/2010, de data 1 de setembre del 2010, s'adopta l'acord següent:  
En virtut de les atribucions que conferix l'article 21.1.g de la Llei 7/1985, de 2 d'abril, modificada per la Llei 11/1999, de 21 d'abril, i l'article 41.14.a del Reglament d'Organització, Funcionament i Règim Jurídic de les entitats locals, aprovat per Reial Decret 2568/1986, de 28 de novembre,  
Havent sigut aprovada l'oferta d'ocupació pública de l'any 2010, mitjançant una resolució d'alcaldia de data 29 de març del 2010, publicada en el Butlletí Oficial de la Província de València número 90, de data 17 d'abril del 2010, i en el Diari Oficial de la Comunitat Valenciana número 6257, de data 30 d'abril del 2010, i existint una vacant dotada de cobertura pressupostària i coberta interinament amb anterioritat a l'1 de gener de 2005, que pot cobrir-se per mitjà de convocatòria de consolidació d'ocupació temporal en els termes que preveu la disposició transitòria quarta de la Llei 7/2007, de 12 d'abril, de l'Estatut Bàsic de l'Empleat Públic, resolc:  
Primer i únic  
Aprovar les bases que a continuació es reproduïxen íntegrament i convocar el procés selectiu corresponent a la plaça d'auxiliar administratiu de l'àrea de comptabilitat, per mitjà de consolidació d'ocupació temporal.  
Primera. Objecte  
Les presents bases tenen com a objecte establir les normes per les quals ha de regir-se el procés selectiu per a la provisió en propietat, pel procediment de concurs oposició per a la consolidació d'ocupació temporal, d'una vacant en la plantilla de personal funcionari, les característiques de la qual són les següents:  
- Denominació de la plaça: auxiliar administratiu.  
- Naturalesa: funcionari de carrera grup C, subgrup C2.  
- Nombre de places: una. Auxiliar administratiu de comptabilitat.  
- Titulació exigida: Graduat Escolar o equivalent.  
- Sistema de selecció: concurs oposició per mitjà de consolidació d'ocupació temporal.  
Segona. Normativa d'aplicació  
La realització de les proves selectives se subjectarà, en tot allò que no estiga expressament previst en les presents bases, al que disposen les disposicions següents:  
- La Llei 7/2007, de 12 d'abril, de l'Estatut Bàsic de l'Empleat Públic.  
- Els preceptes bàsics vigents continguts en la Llei 30/1984, de 2 d'agost, de Mesures per a la Reforma de la Funció Pública.  
- Els preceptes bàsics vigents continguts en la Llei 7/1985, de 2 d'abril, reguladora de les Bases de Règim Local, i en el Reial Decret Legislatiu 781/1986, de 18 d'abril, pel qual s'aprova el text refós de les disposicions vigents en matèria de règim local.  
- Els preceptes bàsics del Reial Decret 896/1991, de 7 de juny, pel qual s'establixen les regles bàsiques i els programes mínims a què ha d'ajustar-se el procediment de selecció dels funcionaris d'administració local.  
- La Llei 10/2010, de 9 de juliol, de la Generalitat, d'Ordenació i Gestió de la Funció Pública Valenciana, així com els preceptes vigents del Decret Legislatiu de 24 d'octubre de 1995, del Consell, pel qual s'aprova el Text Refós de la Llei de la Funció Pública Valenciana i les seues disposicions de desplegament, en la mesura que no s'oposen al que establix esta llei i l'Estatut Bàsic de l'Empleat Públic.  
- Supletòriament, en tots aquells preceptes que resulten vigents, els preceptes no bàsics continguts en el Reial Decret Legislatiu 781/1986, de 18 d'abril, en la Llei 30/1984, de 2 d'agost, i en el Reial Decret 896/1991, així com el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'Administració General de l'Estat i de Provisió de Llocs de Treball i Promoció Professional dels Funcionaris Civils de l'Administració General de l'Estat.  
- Les restants disposicions normatives que resulten aplicables a la matèria i/o aquelles que substituïsquen o desenvolupen les normes anteriorment assenyalades.  
Tercera. Requisits dels aspirants  
Per a poder prendre part en la realització de les proves selectives d'esta convocatòria els aspirants hauran de reunir els següents requisits en la data en què acabe el termini de presentació d'instàncies i mantindre'ls durant el procés selectiu:  
a) Estar exercint temporalment o interinament un lloc d'auxiliar administratiu en l'àrea de comptabilitat amb anterioritat a l'1 de gener de 2005.  
b) Tindre la nacionalitat espanyola, sense perjuí del que disposa l'article 57 de la Llei 7/2007, de 12 d'abril, referent a l'accés a l'ocupació pública de nacionals d'altres estats.  
c) Posseir capacitat funcional per a l'exercici de les tasques. No patir cap malaltia o defecte físic que impedisca el desenvolupament de les corresponents funcions.  
d) Tindre complits 16 anys d'edat i no excedir, si és el cas, de l'edat màxima de jubilació forçosa.  
e) No haver sigut separat, per mitjà d'expedient disciplinari, del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial per a l'accés al cos o escala de funcionari, o per a exercir funcions semblants a les que exercien, en el cas del personal laboral, en què haguera sigut separat o inhabilitat. En el cas de ser nacional d'un altre estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, l'accés a l'empleat.  
f) No trobar-se incurs en una causa d'incapacitat de les contingudes en la legislació vigent ni en cap dels supòsits d'incompatibilitat previstos en la Llei 53/1984, de 26 de desembre, d'Incompatibilitats del Personal al Servei de les Administracions Públiques.  
g) Comprometre's, en cas d'obtindre la plaça, a acatar la Constitució i l'Estatut d'Autonomia de la Comunitat Valenciana, així com la resta de l'ordenament jurídic.  
h) Estar en possessió del títol de Graduat Escolar. La titulació s'acreditarà per mitjà d'expedició del títol corresponent per l'autoritat acadèmica competent.  
i) Estar en possessió del certificat de grau mitjà expedit per la Junta Qualificadora de Coneixements de Valencià de la Generalitat Valenciana.  
Quarta. Forma i termini de presentació d'instàncies  
Per a participar en el procés selectiu els aspirants hauran d'omplir degudament els models d'instància que es facilitaran en les dependències de l'entitat local.  
En les sol·licituds per a prendre part en les corresponents proves d'accés els aspirants manifestaran que reunixen totes i cada una de les condicions i requisits exigits en les presents bases referides a la data de terminació del termini de presentació d'instàncies, i que es comprometen a prestar el preceptiu jurament o promesa.  
Les instàncies hauran d'anar firmades per l'aspirant i dirigir-se a l'alcalde president de l'Ajuntament de Favara, i hauran d'acompanyar-se dels documents següents:  
a) Fotocòpia compulsada del document nacional d'identitat.  
b) Justificant de l'abonament dels drets d'examen.  
c) Fotocòpia compulsada dels títols exigits.  
d) Documents acreditatius dels mèrits.  
Els drets d'examen es fixen en la quantitat de 30 euros i seran satisfets per mitjà d'ingrés o transferència bancària en el compte obert en Bancaixa, entitat 2077, oficina 0186, dígit de control 71, número compte 2263165691.  
 Les instàncies hauran de presentar-se en el Registre General de l'Ajuntament de Favara, o en qualsevol de les formes que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, dins del termini de 20 dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado.  
Les presents bases es publicaran en el Butlletí Oficial de la Província de València i en el Diari Oficial de la Comunitat Valenciana i el seu extracte en el Boletín Oficial del Estado.  
Cinquena. Admissió d'aspirants  
Acabat el termini de presentació d'instàncies, l'Alcaldia dictarà una resolució, en què declarara aprovada la llista provisional d'aspirants admesos i exclosos, que es publicarà en el Butlletí Oficial de la província de València i en el tauler d'edictes de l'Ajuntament, i en la qual es farà constar el nom i cognoms dels aspirants admesos i exclosos i, si és el cas, el motiu d'exclusió. Així mateix, i en cas de ser possible, es fixarà en la mateixa resolució la composició del tribunal i el lloc, data i hora de l'inici del primer exercici.  
En la dita resolució es concedirà un termini de deu dies hàbils per a l'esmena de defectes i presentació de reclamacions pels aspirants exclosos. Els errors de fet podran esmenar-se en qualsevol moment, d'ofici o a petició de l'interessat.  
Conclòs el termini de reclamació i esmenes, sense que s'haja formulat cap reclamació a la llista provisional, s'entendrà que ha esdevingut automàticament definitiva. En cas contrari, les esmenes i reclamacions presentades seran acceptades o rebutjades per resolució d'Alcaldia en què s'aprove la llista definitiva, a la qual se li donarà publicitat de la mateixa manera que la llista provisional. Els aspirants que, dins del termini assenyalat, no esmenen l'exclusió o al·leguen l'omissió justificant el seu dret a ser inclosos en la relació d'admesos seran definitivament exclosos del procés selectiu.  
La resolució que aprova la llista definitiva d'admesos i exclosos posa fi a la via administrativa, i, de conformitat amb el que disposen els articles 116 i 117 de la Llei 30/1992, de 26 de novembre, i els articles 25 i 46 de la Llei 29/1998, de 13 de juliol, contra esta els interessats podran optar per interposar un dels recursos següents:  
a) Recurs de reposició davant de l'Alcaldia Presidència, en el termini d'un mes, a comptar des de l'endemà de la publicació de la mencionada resolució.  
b) Recurs contenciós administratiu, davant dels jutjats del mateix ordre de València o davant del jutjat contenciós administratiu del domicili del recurrent, a la seua pròpia elecció, en el termini de dos mesos, a comptar des de l'endemà de la publicació de l'esmentada resolució.  
Tot això sense perjuí de poder exercir qualsevol altre recurs o acció que s'estime procedent en defensa dels seus interessos.  
Sisena. Tribunal de selecció  
El tribunal qualificador estarà constituït pels membres següents:  
a) President: un funcionari de carrera amb titulació igual o superior a l'exigida i pertanyent al mateix grup o grup superior designat per l'Alcaldia.  
b) Secretari: el secretari de la corporació municipal convocant o funcionari en qui delegue, amb veu i vot.  
c) Vocals:  
- Un funcionari representant de la Generalitat Valenciana.  
- Dos funcionaris designats per l'Alcaldia amb nivell de titulació igual o superior a l'exigit per a l'ingrés en el cos o escala.  
La designació dels membres del tribunal inclourà la dels respectius suplents, i es farà pública junt amb la llista d'admesos i exclosos, així com en el tauler d'anuncis de l'Ajuntament.  
El tribunal podrà disposar la incorporació als seus treballs d'assessors especialistes, per a aquelles proves o fases del procés que ho requerisquen, limitant-se a l'exercici de les seues especialitats tècniques sobre la base de les quals, exclusivament, col·laboraran amb el tribunal amb veu, però sense vot. Els assessors i especialistes han d'estar sotmesos a les mateixes causes d'abstenció i recusació que la resta del tribunal.  
Els membres del tribunal hauran d'abstindre's d'intervindre, notificant-ho a l'autoritat convocant, i els aspirants podran recusar-los quan concórreguen les circumstàncies previstes en l'article 28 de la vigent Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o quan hagueren realitzat tasques de preparació d'aspirants en els cinc anys anteriors a la publicació de la convocatòria.  
El tribunal no podrà constituir-se ni actuar sense la presència de la majoria dels seus membres, titulars o suplents indistintament, sent necessària l'assistència del president o del secretari. En cada sessió del tribunal podran participar els membres titulars presents en el moment de la constitució i, si estos estan absents, els suplents, sense que puguen substituir-se entre ells en la mateixa sessió. Si constituït el tribunal i iniciada la sessió s'absenta el president i/o el secretari, designaran, entre els vocals concurrents, el seu substitut durant la seua absència.  
De totes i cada una de les sessions del tribunal, tant de celebració d'exercicis, com de correcció, avaluació i deliberació dels assumptes de competència seua, el secretari estendrà una acta, que serà firmada per tots els membres del tribunal, on es faran constar les qualificacions dels exercicis, i també les incidències i, si fóra necessari, les votacions que es produïren. Les actes numerades i rubricades constituiran part de l'expedient que reflectirà el procés selectiu dut a terme.  
Si els membres del tribunal de selecció, una vegada iniciades les proves de l'oposició o les qualificacions dels mèrits del concurs, cessen en els càrrecs en virtut dels quals van ser designats, continuaran exercint les seues funcions fins que acabe totalment el procés selectiu de què es tracte. Si per qualsevol motiu els membres del tribunal, el secretari o president o els seus suplents, amb independència de la responsabilitat en què incórreguen, no puguen o no vullguen continuar exercint com a membres, la qual cosa impedix continuar amb la tramitació reglamentària del procediment selectiu per falta de titulars o suplents necessaris, es consideraran vàlides les actuacions anteriors i, previs els tràmits corresponents, es designaran els substituts dels qui hagen cessat i, posteriorment, es realitzaran les actuacions que falten fins a la finalització del procés selectiu.  
El tribunal està facultat per a resoldre els dubtes i les qüestions que puguen suscitar-se durant la realització de les proves i adoptar els acords necessaris per a garantir el bon ordre del procés selectiu en tot el que no estiga previst en estes bases. Així mateix, està facultat per a interpretar-les adequadament.  
Els actes que posen fi als procediments selectius hauran de ser motivats. La motivació dels actes de tribunal dictats en virtut de la discrecionalitat tècnica, científica o professional en el desenvolupament de la seua comesa de valoració serà suficient que estiga referida al compliment de les normes legals i reglamentàries, així com a les contingudes en les presents bases.  
Les resolucions del tribunal de selecció vinculen l'administració, sense perjuí que esta, si és el cas, puga procedir a la revisió d'ofici, conforme preveuen els articles 102 i següents de la Llei 30/1992, de 26 de novembre.  
Contra les resolucions i actes dels tribunals de selecció, així com contra els seus actes de tràmit, si estos últims decidixen directament o indirectament sobre el fons de l'assumpte, determinen la impossibilitat de continuar el procediment, produïxen indefensió o perjuí irreparable als drets i interessos legítims, els interessats podran interposar recurs d'alçada davant de l'autoritat que els va nomenar, els quals hauran de fonamentar-se en qualsevol dels motius de nul·litat o anul·labilitat previstos en els articles 62 i 63 de la Llei 30/1992, de 26 de novembre.  
Per a la resolució del recurs, l'Alcaldia sol·licitarà un informe al tribunal actuant, el qual, si és el cas, tornarà a constituir-se per este motiu. L'oposició als restants actes de tràmit podrà ser al·legada pels interessats per a la consideració en la resolució que pose fi al procediment.  
A l'efecte del que disposa l'article 30 del Reial Decret 462/2002, de 24 de maig, el tribunal que actue en cada prova selectiva tindrà la categoria corresponent de les recollides en aquell, en funció de la classificació de la plaça, tant respecte de les assistències dels membres del tribunal com dels seus assessors i col·laboradors.  
Setena. Començament i desenvolupament del procés selectiu  
El dia, hora i lloc en què se celebrar el primer exercici, serà publicat, junt amb la relació d'admesos i exclosos, en el Butlletí Oficial de la Província de València i el tauler d'edictes de l'Ajuntament.  
Una vegada començat el procés selectiu, no serà obligatòria la publicació dels successius anuncis de la celebració de les restants proves en el Butlletí Oficial de la Província de València, sinó que el tribunal els efectuarà en el tauler d'anuncis de l'Ajuntament.  
Els anuncis de celebració de proves hauran de fer-se públics amb 12 hores, almenys, d'antelació al començament d'este, si es tracta del mateix exercici, o 48 hores, si es tracta d'un nou. Es podran reduir eixes hores si el tribunal ho proposa i ho accepten tots els aspirants, o estos ho sol·liciten unànimement per escrit, i es farà constar en l'expedient.  
Els opositors seran convocats per a cada exercici en crida única, i hauran de presentar el document nacional d'identitat, permís de conducció, passaport o un altre document que, segons el tribunal, verifique la seua identitat. Els que no compareguen en el moment de ser nomenats o abans d'iniciar-se les proves, quedaran exclosos de l'oposició, excepte casos de força major degudament justificats i apreciats lliurement pel tribunal, sempre que no haja acabat la prova corresponent i l'admissió no dificulte el desenvolupament del procés, no perjudique l'interés general o de tercers ni menyscabe el principi d'igualtat amb la resta d'aspirants.  
L'ordre d'actuació dels aspirants en aquells exercicis en què no puguen actuar conjuntament estarà determinat pel sorteig previst en l'apartat 3 de l'article 10 del Decret 33/1999, de 9 de març, del Govern Valencià.  
Els aspirants hauran d'observar en tot moment les instruccions dels membres del tribunal o del personal ajudant, col·laborador o assessor, durant la realització de les proves, per a l'adequat desenvolupament d'estes. Qualsevol alteració en el desenvolupament normal de les proves per part d'un aspirant, quedarà reflectida en l'acta corresponent, encara que eixe aspirant podrà continuar realitzant l'exercici amb caràcter condicional fins que el tribunal resolga sobre l'incident.  
Huitena. Desenvolupament del procés selectiu  
El sistema de selecció serà el concurs oposició lliure. La fase d'oposició serà prèvia a la fase de concurs.  
Fase d'oposició. De caràcter obligatori i eliminatori  
Primer exercici. Escrit i teòric. Obligatori i eliminatori   
Consistirà en la contestació, per escrit, d'un qüestionari de 40 preguntes test sobre el contingut del temari, quadriopcionals amb una sola resposta correcta, amb una duració màxima de 35 minuts. La penalització consistirà a descomptar una pregunta encertada per cada tres preguntes errònies. En cap cas es penalitzaran aquelles preguntes la resposta de les quals es deixe en blanc.   
La qualificació d'este exercici serà de 0 a 10 punts, sent necessari aconseguir un mínim de 5 punts per a poder superar-lo.  
Segon exercici. Escrit i teòric. Obligatori i eliminatori  
Consistirà a desenvolupar per escrit, durant el temps màxim d'una hora, un tema a triar entre dos proposats pel tribunal d'entre tots els que comprenen el temari relacionats amb la matèria de comptabilitat pública local. Es valoraran els coneixements exposats, el nivell d'expressió escrita, claredat de l'exposició i conceptes així com la capacitat de relacionar continguts.   
La qualificació d'este exercici serà de 0 a 10 punts, sent necessari aconseguir un mínim de 5 punts per a superar-lo.  
Tercer exercici. Supòsit pràctic i escrit. Obligatori i eliminatori  
Consistirà a resoldre un o més exercicis de caràcter pràctic, que versarà sobre la matèria de comptabilitat pública local inclosa en l'annex de les presents bases. Es valoraran el nivell de coneixement teoricopràctic i el domini pràctic de les funcions administratives.  
El temps màxim de duració serà l'establit pel tribunal, que com a màxim no podrà excedir de dues hores.  
En este exercici es valorarà la sistemàtica en el plantejament, i formulació de conclusions i el coneixement i l'adequada aplicació de la normativa vigent.  
La qualificació d'este exercici serà de 0 a 10 punts i serà necessari aconseguir un mínim de 5 punts per a superar-lo.  
Fase de concurs   
Als aspirants que hagen superat tots els exercicis eliminatoris de la fase d'oposició, se'ls valorarà els mèrits que acrediten fins al termini de presentació d'instàncies.  
En esta fase el tribunal qualificarà, tenint en compte les característiques de la plaça convocada, els mèrits al·legats pels interessats i degudament justificats, que ineludiblement hauran de ser presentats en original o fotocòpia degudament compulsada, junt amb la instància de sol·licitud, no podent ser valorats els mèrits no acreditats en eixe moment.  
Fase de concurs:   
Titulació: per estar en possessió de titulació acadèmica de superior nivell a l'exigida per a pertànyer al grup de titulació de la plaça objecte de la convocatòria: 1 punt.  
1. Cursos: per la realització de cursos relacionats degudament justificats, fins a un màxim d'1 punt:   
- Per cada curs acreditat amb una duració des de 10 fins a 19 hores: 0,10 punts.  
- Per cada curs acreditat amb una duració des de 20 fins a 29 hores: 0,20 punts.  
- Per cada curs acreditat amb una duració des de 30 fins a 39 hores: 0,30 punts.  
- Per cada curs acreditat amb una duració igual o superior a 40 hores: 0,50 punts.  
2. Experiència professional: fins a un màxim de 14 punts d'acord amb el barem següent:   
a) Per cada mes complet de serveis efectivament prestats en l'Ajuntament de Favara, en plaça de la mateixa categoria i comeses que la que es convoca, amb vincle de caràcter temporal o interí en la plaça objecte d'esta convocatòria: 0,25 punts.  
b) Per cada mes complet de serveis efectivament prestats en l'Ajuntament de Favara, amb vincle de caràcter temporal o interí en la plaça objecte d'esta convocatòria: 0,02 punts.  
c) Per cada mes complet de serveis efectivament prestats en una altra entitat o administració pública en plaça o lloc igual al d'esta convocatòria: 0,01 punts.  
3. Coneixement del valencià: fins a un màxim d'1 punt:  
El coneixement del valencià es valorarà, prèvia acreditació d'estar en possessió del certificat expedit i homologat per la Junta Qualificadora de Coneixements del València, d'acord amb l'escala següent:  
- Grau superior: 1,00 punt.  
ANNEX I  
Temari  
Tema 1. La Constitució espanyola de 1978. Principis generals. Drets i Deures. Garanties i suspensió  
Tema 3. El Govern i l'administració. Principis constitucionals de l'administració  
Tema 4. Organització territorial de l'Estat. Les comunitats autònomes. L'Estatut d'Autonomia de la Comunitat Valenciana.  
Tema 5. El règim local espanyol. Principis constitucionals.  
Tema 6. La reforma constitucional.  
Tema 7. Noció general sobre contractes administratius: delimitació dels tipus contractuals.  
Tema 8. Procediment administratiu local. Registre d'entrada i eixida de documents, requisits en la presentació de documents. Comunicacions i notificacions. El silenci administratiu.  
Tema 9. Ordenances, reglaments i bans. Procediment d'elaboració i aprovació.  
Tema 10. L'acte administratiu: concepte, classes, notificació i publicació.   
Tema 11. La invalidesa dels actes administratius i de les disposicions generals. Supòsits de nul·litat de ple dret i d'anul·labilitat. L'execució forçosa.  
Tema 12. Drets i deures dels funcionaris públics locals. Règim disciplinari.  
Tema 13. Situacions administratives en l'Estatut Bàsic de l'Empleat Públic. Llei 7/2007.   
Tema 14.Hisenda pública: principis constitucionals  
Tema 15. Els principis pressupostaris en el TRLRHL  
Tema 16. El pressupost general de les entitats locals. Tramitació. Concepte i contingut.   
Tema 17. L'estructura pressupostària: classificació d'ingressos i despeses. Ordre EHA 35943/2008, de 3 desembre.  
Tema 18. Els crèdits del pressupost de despeses: delimitació, situació i nivells de vinculació jurídica. Modificacions pressupostàries. Concepte i classes  
Tema 19. La comptabilitat pública. Principis generals.   
Tema 20. Operacions de pressupost corrent: execució del pressupost de despeses.  
Tema 21. Operacions de pressupost corrent: gestió del pressupost d'ingressos.  
Tema 22. Operacions de fi d'exercici. Liquidació i tancament de l'exercici.   
Tema 23. Càlcul del romanent de Tresoreria  
Tema 24. Rendició de comptes. El compte general.   
Tema 25. Recursos de les hisendes locals. Legislació aplicable.  
Tema 26. Les despeses de caràcter plurianual. Concepte. Requisits. Límits. Comptabilització  
Tema 27. El crèdit local: concepte, naturalesa i modalitats.   
Tema 28. Comptabilitat de l'impost sobre el valor afegit. IVA suportat no deduïble i deduïble. IVA transferit.  
Tema 29. Recursos tributaris. Imposició i ordenació de tributs. Les ordenances fiscals.  
Tema 30. Control intern de la despesa pública. La funció interventora. Àmbit subjectiu i objectiu. Modalitats i inconvenient.  
Tema 31. Especial referència a les bases d'execució del pressupost de Favara.  
Favara, 1 de setembre de 2010.- L'alcalde: Pedro Juan Victoria Miñana.